Xiangyang jijiu ji/卷5

襄陽耆舊記　卷第五　牧守

胡烈
胡烈，字武賢. 咸熙元年，為荊州刺史. 有惠化，補缺堤，民賴其利. 銘石曰：“美哉明后，雋哲惟嶷. 陶廣乾坤，周﹑孔是則. 我武播揚，威振遐域. ［譬春之陽，如冬之日. 耕者讓畔，百姓豐溢. 惟我胡父，恩惠難置. ”］

羊祜
羊祜，字叔子. 武帝將有滅吳之志，以祜為都督荊州諸軍事，率營兵出鎭南夏. 開設庠序，綏懷遠近，甚得江漢之心；與吳［人］開布大信. 及卒，南州人征市［日］（得）聞祜喪，莫不號慟，罷市，巷哭者聲相接. 吳守邊將士亦為之泣. 其仁德所感如此.

祜樂山水，每風景，必造峴山，置酒談咏，終日不倦. ［嘗］（常）慨然嘆息，顧謂從事中郞鄒湛等曰：“自有宇宙，便有此山. 由來賢達勝士，登此遠望，如我與卿者多矣！皆湮滅無聞，使人悲傷. 如百歲後有知，魂魄猶應登此也. ”湛曰：“公德冠四海，道嗣前哲，令聞令望，必與此山俱傳. 至若湛輩，乃當如公言耳. ”

祜卒後，襄陽百姓於祜平生游憩之所建碑立廟，歲時饗祭焉. 望其碑者，莫不流涕，杜預因名為“墮涙碑”. 碑［文］蜀人李安所撰. 安一名‘興’，初為荊州諸葛亮宅碣，其文善；及羊公卒，碑［文］又工，［時］人始服其才也.

［楊世安同記室主簿讀祜碑迄，乃長嘆曰：“大丈夫在在當立名. 吾雖不敏，豈獨無意！”自爾為政，務存寬簡. 荊州人為祜諱名，屋室皆以‘門’為稱，改戶曹為“辭曹”. ］

杜預
杜預，字元凱. 為鎭南大將軍，都督荊州諸軍事. 修立泮宮，江漢懷德，化被萬里. 修召信臣遺迹，激用滍﹑淯諸水，浸原田萬餘頃，分疆刊石，使有定分，公私同利. 眾庶賴之，號曰‘杜父’. 舊水道唯沔漢達江陵千數百里，北無通路. 又巴丘湖，沅﹑湘之會，表裏山川，實為險固，荊蠻之所恃也. 預乃開楊口，起下水達巴陵千餘里，內瀉長江之險，外通零﹑桂之漕. 南人歌之曰：“後世無叛由杜翁. ”

預好留後世名，常言“高岸為谷，深谷為陵”，刻石為二碑，記其勳績，一沉萬山之下，一（立）［沉］峴山之（上）［下］，曰：“焉知此後不為陵谷乎！”［其沉碑，今天色晴明，漁人常見此碑於水中也. ］

山簡
山簡，字季倫，司［徒］（空）濤子. 永嘉三年，出為征南將軍，都督荊﹑湘﹑交﹑廣四州諸軍事，假節，鎭襄陽.

於時四方寇亂，天下分崩，王威不振，朝野危惧. 簡優游卒歲，唯酒是耽. 諸習氏，荊土豪族，有佳園池. 簡每出嬉游，多之池上，置酒輒醉，曰：“此我高陽池也！”有童兒歌曰：“山公出何許？往至高陽池. 日夕倒載歸，酩酊無所知. 時時能騎馬，倒着白接〓. 擧鞭問葛强：‘何如幷州兒？’”强家在幷州，簡愛將也.

時樂府伶人避難，多奔沔漢. 燕會之日，寮佐或勸奏之，簡曰：‘社稷傾覆，不能匡救，有晉之罪人也，何作樂之有？’因流涕慷慨，坐者皆愧焉.

（李重）
（李重，字茂（魯）［曾］，為襄陽太守. 崇教化，修學宮，表獨行，拔賢能. 清簡無匹，正身率下；二年彈黜四縣. ）

劉弘
劉弘，字和季，沛國相人也. ［太］（大）安中，張昌作亂，轉使持節﹑南蠻校尉﹑荊州刺史，討昌斬之，悉降其眾. 時荊部守宰多缺，弘請補選，帝從之. 弘乃敘功銓德，隨才補授，甚為論者所稱. 勸課農桑，寬刑省賦，歲用有年，百姓愛悅.

弘嘗夜起，聞城上持更者嘆聲甚苦，遂呼省之. 兵過六十，羸疾無嗣，弘愍之，乃謫罰主者，遂給韋袍﹑復帽，轉以相付. 舊制，峴﹑萬二山澤中，不聽百姓捕魚，弘下教曰：“《禮》：‘名山大澤不封’，與共其利. 今公私幷兼，百姓無復厝手地，當何謂耶？速改此法！”

時天下大亂，弘專督江漢，威行南服，每有興廢，手書守﹑相，丁寧款密. 所以人皆感悅，爭赴之. 咸曰：“得劉公一紙書，賢於十部從事. ”卒於襄陽，士女嗟痛，如喪所親. 父老追思弘，雖《甘棠》之咏召伯，無以過也.

性愛香，上廁常置香炉. 主簿張［坦］（垣）曰：“人名公作俗人，眞不虛也. ”和季曰：“荀令君至人家，坐席三日香. 我何如令君？君何惡我愛好也. ”［坦］（垣）曰：“古有好婦人，［患］（惠）而捧心嚬眉，見者皆以為好；其鄰醜婦法之，見者便走. 公欲使下官退走耶？”

［季和大笑，以是知坦. ］

皮初，劉弘牙門將. 弘討張昌，初為都戰帥，忠勇冠軍. 漢沔肅清，初等之功也. 弘表初為襄陽太守. 朝廷以初雖有功，襄陽名郡，乃以弘婿夏侯陟為守. 弘曰：“若必姻親可用，荊州十郡，安得十婿？”乃表陟姻親，不得相監，初勳宜見酬. 詔聽之.

桓宣
桓宣，監沔中諸軍事. 石勒荊州刺史郭敬戍襄陽. 陶侃使其子與宣俱攻樊城，拔之. 敬惧，遁走. 宣遂平襄陽，侃使宣鎭之. 招懷初附，勸課農桑，簡刑罰，略威儀，或載鋤耒於軺軒，或親藝獲於隴畝. 十餘年閒，綏撫僑寓，甚有稱績.

鄧遐
鄧遐，字應遠. 勇力絕人，氣蓋當時. 時人方之樊噲. 治郡號為名將.

為襄陽太守，城北沔水中有蛟，常為人害，遐遂拔劍入水. 蛟繞其足，遐揮劍截蛟，流血，江水為之俱赤. 因名曰“斬蛟渚”，亦謂之“斬蛟津”.

朱序
朱序，字次倫，義陽人. （寧康）［太元］初，拜使持節﹑監沔中諸軍事﹑南中郞將，鎭襄陽.

（符）［苻］丕圍序，序母韓自登城覆行. 謂西北角當先受弊，領百餘婢幷城中女丁，於其角斜築二十餘丈. 賊攻西北，潰，便固新城. 襄人謂之“夫人城”.

序累戰破賊. 守備少懈，序陷於苻堅. 後堅敗，得歸. 拜征虜將軍，復還襄陽. 太元十八年卒.